b'\n_START_ARTICLE_\nCerkev sv. Kancijana, Kranj\n_START_SECTION_\nOpis\n_START_PARAGRAPH_\nCerkev je dvoranska s povr\xc5\xa1ino 442 m\xc2\xb3. Dvorano delijo \xc5\xa1tirje vitki osmerostrani nosilci v nekak\xc5\xa1ne tri ladje z enako vi\xc5\xa1ino stropa. Zvonik je vgrajen v cerkev. Cerkev so dali zgraditi stari bogati me\xc5\xa1\xc4\x8dani._NEWLINE_Prezbiterij je bil leta 1413 prizidan k starej\xc5\xa1i cerkveni ladji in je zna\xc4\x8dilen primer dolgega kora. Sredi 15. stoletja so starej\xc5\xa1o ladjo zamenjali z gotsko dvorano s poligonalnimi slopi. Nad prstanastimi kapiteli se dvigajo v mre\xc5\xbeo zvezdastih obo\xc4\x8dnih reber bogato figuralno in dekorativno okra\xc5\xa1eni sklepniki. _NEWLINE_Na oboku sredi\xc5\xa1\xc4\x8dne zvezde so rastlinske dekoracije in freske angelov z glasbili iz sredine 15. stoletja (delavnica \xc5\xbdirovni\xc5\xa1kega mojstra, 1461), nad glavnim portalom je relief Oljske gore (okoli leta 1440). Originalni krilni oltar cerkve iz leta 1500 je bil prodan na Dunaj. Sedanji oltar s kipi Franceta Gor\xc5\xa1eta in barvna okna so novej\xc5\xa1i (arhitekt Ivan Vurnik, 1934, slikar Stane Kregar, 1969)._NEWLINE_Med restavriranjem leta 2004 so odkrili originalne poslikave._NEWLINE_Ob stranskem pro\xc4\x8delju sloni Majdi\xc4\x8dev vodnjak, delo kiparja Fran Bernekerja, s kipoma Janeza Nepomuka in kraljice._NEWLINE_Cerkev spada med najpomembnej\xc5\xa1e kulturnozgodovinske bisere Kranja. Zaradi dobre akustike prostora danes v njej poleg rednih cerkvenih obredov ve\xc4\x8dkrat pripravijo koncerte klasi\xc4\x8dne in zborovske glasbe.'